Солтүстікте оқығысы келетін түркістандық жастарға 6 мыңға жуық грант бөлінді
DATE: 06:33, 20 Шілде 2018 | GMT +5
TITLE: Солтүстікте оқығысы келетін түркістандық жастарға 6 мыңға жуық грант бөлінді
URL: https://kaz.inform.kz/news/soltustikte-okygysy-keletin-turkistandyk-zhastarga-6-mynga-zhuyk-grant-bolindi_a3325754/
META: DATE: 06:33, 20 Шілде 2018 | GMT +5
TOTAL WORDS: 184
AUTHOR(S):
TEXT: Осылайша бағдарлама аясында білім алып жатқан бүкіл жастың 50 пайызы - оңтүстік өңірге тиесілі. Бұл туралы Түркістан облыстық өңірлік коммуникациялар қызметінде өткен брифингте Отбасы, балалар және жастар ісі жөніндегі басқарма басшысының орынбасары Мұхтар Сейтжапбаров мәлім етті. Өткен жылы «Мәңгілік ел жастары - индустрияға» бағдарламасы аясында 4513 грант бөлінген болатын. Биыл Түркістан облысында мектепті 33 мыңнан астам оқушы бітіріп, олардың 22091-і Ұлттық бірыңғай тестілеуге қатысқан. Оның 19 мыңнан астамы шекті балды жинады. «2018-2019 оқу жылында «Мәңгілік Ел жастары - индустрияға» жобасына 5829 мемлекеттік грант бөлініп отыр. Оның ішінде, жоғары оқу орындарына - 5089 грант бөлінсе, кәсіптік-техникалық колледждерге - 740 грант қарастырылған. Биыл талапкерлерден құжат қабылдау мерзімі ерте басталды. Яғни ағымдағы жылдың 18-26 шілде аралығында Қазақстан бойынша барлық жоғары оқу орындарында құжаттар қабылданады», - деді Мұхтар Сейдахметұлы. Айта кетерлігі, «Мәңгілік Ел жастары - индустрияға» жобасына құжат өңір бойынша 3 нүктеде қабылданады. Олар: техникалық ғылымдар саласы бойынша - М. Әуезов атындағы ОҚМУ «А» ғимараты, педагогикалық мамандықтар бойынша - ОҚМПУ «Б» ғимараты және Қ. Ясауи атындағы Халықаралық Қазақ-Түрік университеті. Кәсіптік-техникалық колледждерде білім алуға ниетті талапкерлерден құжат қабылдау облыстық «Жастар ресурстық орталығы» ғимаратында ағымдағы жылдың 20 тамызына дейін жалғасады
